b'\n_START_ARTICLE_\nBalisti\xc4\x8dni izstrelek\n_START_SECTION_\nRazvoj balisti\xc4\x8dnih izstrelkov\n_START_PARAGRAPH_\nPrvi balisti\xc4\x8dni izstrelek v zgodovini je bila raketa V-2, ki so jo razvili v nacisti\xc4\x8dni Nem\xc4\x8diji. Prvi\xc4\x8d je bila uspe\xc5\xa1no preizku\xc5\xa1ena 3. oktobra 1942, in prvi\xc4\x8d uporabljena v napadih 8. septembra 1944. Za razliko od manevrirnega izstrelka V-1, ki je zaradi sorazmerno nizke hitrosti postal lahka tar\xc4\x8da britanske protiletalske obrambe in lovskih letal, je raketa V-2 proti tlem padla s \xc5\xa1tirikratno nadzvo\xc4\x8dno hitrostjo, kar je onemogo\xc4\x8dilo vsako obliko obrambe. _NEWLINE_Na\xc4\x8drtovani sta bili tudi izpeljanki A-9 in A-10, ki bi lahko dosegli ZDA, vendar projekt ni bil izveden._NEWLINE_Po 2. svetovni vojni sta ZDA in Sovjetska zveza pridobili sestavne dele raket V-2 in zajeli strokovnjake, ki so delali na projektu rakete V-2. _NEWLINE_V Sovjetski zvezi je projekt izdelave balisti\xc4\x8dnih izstrelkov prevzela ekipa, ki jo je vodil Sergej Pavlovi\xc4\x8d Koroljov. Ta ekipa je poleg balisti\xc4\x8dnih izstrelkov za voja\xc5\xa1ke potrebe na\xc4\x8drtovala tudi nosilne rakete za vesoljske polete (njegova raketa R-7 je bila uporabljena tako za izstrelitev Sputnika, kot Jurija Gagarina v orbito)._NEWLINE_Podoben razvoj balisti\xc4\x8dnih izstrelkov je potekal tudi v ZDA, kjer je pojekt vodil Wernher von Braun. Zaradi neenotnosti v ameri\xc5\xa1kih oboro\xc5\xbeenih silah projekt sprva ni potekal tako hitro kot v Sovjetski zvezi, kasneje pa so Ameri\xc4\x8dani dohiteli Sovjetsko zvezo. Tako so do leta 1959 v oboro\xc5\xbeitvi oboji imeli tudi balisti\xc4\x8dne izstrelke._NEWLINE_Prvi balisti\xc4\x8dni izstrelki so kot pogonsko sredstvo uporabljali teko\xc4\x8da goriva, kar je zahtevalo veliko prostora za izstrelitveno plo\xc5\xa1\xc4\x8dad ter zamudno polnjenje z gorivom pred vzletom. Zato so v ZDA (kasneje pa tudi v Sovjetski zvezi) za\xc4\x8deli z izdelavo balisti\xc4\x8dnih izstrelkov s pogonom na trdo raketno gorivo, ki omogo\xc4\x8da hitro izstrelitev. Take izstrelke je mo\xc5\xbeno shranjevati tudi v za\xc5\xa1\xc4\x8ditenih podzemnih silosih._NEWLINE_Z razvojem sistemov obrambe pred balisti\xc4\x8dnimi izstrelki (predvsem v SZ) so balisti\xc4\x8dni izstrelki za\xc4\x8deli nositi ve\xc4\x8d jedrskih konic (MIRV), kar omogo\xc4\x8da napad na ve\xc4\x8d razli\xc4\x8dnih tar\xc4\x8d z enim samim balisti\xc4\x8dnim izstrelkom in obenem zmanj\xc5\xa1a mo\xc5\xbenosti za uspe\xc5\xa1no nasprotnikovo obrambo. _NEWLINE_Do sedemdesetih let sta ZDA in SZ imela dovolj jedrskega oro\xc5\xbeja, da bi lahko ve\xc4\x8dkrat popolnoma uni\xc4\x8dili druga drugo, zato sta se obe strani za\xc4\x8deli dogovarjati o prenehanju izdelave balisti\xc4\x8dnih izstrelkov ter o postopnem zmanj\xc5\xa1evanju zalog.'